Rådets resolution

af 26. juni 2000

om bevaring og udnyttelse af den europæiske filmskat

(2000/C 193/01)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab -

1) NOTERER SIG, at de europæiske filmarkiver rummer en betydelig filmskat, der omfatter størstedelen af den europæiske produktion, der har overlevet, og en betydelig del af produktionen fra andre kontinenter;

2) BEMÆRKER, at denne filmskat, der anslås at udgøre ca. en million værker inden for alle genrer og alle længder, udgør en varieret og yderst vigtig audiovisuel samling på verdensplan;

3) UNDERSTREGER, at udnyttelsen af denne filmskat i det 21. århundrede vil kunne spille en afgørende rolle for konsolideringen af de europæiske landes kulturelle identitet, både for så vidt angår det, der er fælles, og det, der repræsenterer mangfoldigheden. Borgerne, især de kommende generationer, vil ved hjælp af disse værker få adgang til en af de mest bemærkelsesværdige kunstneriske udtryksformer i de sidste 100 år samt til en uerstattelig registrering af livet i Europa og af Europas skikke, historie og geografi. Da filmmediet i kraft af sin egenart kan reproduceres og er mobilt, er det desuden et privilegeret middel til, at folkeslagene kan lære hinanden at kende;

4) MINDER desuden OM, som det også fremhæves i Rådets konklusioner af 17. december 1999 om kultursektoren og beskæftigelsen i Europa(1), at i den nuværende situation, hvor der fremkommer stadig flere distributionskanaler, hvilket øger efterspørgslen efter nyt programindhold, er denne form for kulturarv også "et vigtigt grundlag for at frembringe nye kulturprodukter";

5) BEMÆRKER dog, at de fleste af de arkiverede værker på grund af skrøbelige lagringsmedier samt visse teknisk-videnskabelige problemer fortsat er truet af uigenkaldeligt fysisk forfald, eller på grund af strukturelle begrænsninger, der vanskeliggør en større udbredelse, står ubenyttet hen på arkivhylderne;

6) ANERKENDER, at arkivernes arbejde med at bevare, restaurere og formidle fortsat skaber behov for nye præciseringer i forbindelse med internationale overenskomster om intellektuel ejendomsret, og at det er vigtigt, at dette arbejde udføres i overensstemmelse med disse overenskomster;

7) BEMÆRKER, at det er vigtigt at undgå, at værker ligger ubenyttet hen i arkiverne, fordi det ikke er muligt at identificere de legitime rettighedshavere;

8) BEKRÆFTER, at visse medlemsstater ikke har nogen regler for lovpligtig arkivering af levende billeder, og ikke anser juridiske rammebestemmelser på internationalt plan eller fællesskabsplan for at være ønskelige;

9) BEMÆRKER, at det vil være hensigtsmæssigt med en indsats, der tager hensyn til det arbejde, som visse internationale organisationer og især Europarådet allerede har gjort eller er ved at iværksætte;

10) BEKRÆFTER, at kun en ubetydelig del af udbyttet af værkernes kommercielle udnyttelse geninvesteres i bevaringsarbejde;

11) BEMÆRKER imidlertid, at ovennævnte hindringer i visse tilfælde ville kunne overvindes, da Europa har en klar fordel på det teknisk-videnskabelige plan;

12) ANERKENDER endvidere den indsats, der allerede er gjort, og de resultater, der er opnået på europæisk plan, selv om der stadig skal gøres en stor indsats;

13) MENER i øvrigt, at udviklingen af nye snævrere forbindelser mellem arkiver og legitime rettighedshavere gør det lettere at kæde bevaring og udnyttelse af filmskatten sammen og gøre det eksisterende, stadig voksende marked rentabelt;

14) MINDER OM:

- at bevaringen og den relevante udnyttelse af filmskatten hindres af tværfaglige problemer, der bl.a. omfatter spørgsmålet om den teknisk-videnskabelige forskning (bl.a. viden om traditionelle medier og udnyttelse af nye teknologier), behovet for en specialiseret faguddannelse, muligheden for at forny strukturerne eller eventuelle forpligtelser, der måtte følge af lovgivningen om ophavsrettigheder

- at ovennævnte problemer må løses på tværs af grænserne, fordi problemerne er komplekse og omfattende, fordi det vil være en fordel at sammenligne gældende lovgivning, og fordi de eksisterende filmmuseumssamlinger er snævert forbundet med hinanden som følge af mediets særpræg og arkivernes historie, således at hvert land har bevaret filmmateriale fra mange andre lande;

15) NOTERER SIG, at der med forbehold af medlemsstaternes beføjelser på dette område og i overensstemmelse med nærhedsprincippet er behov for at overveje muligheden af en samordnet aktion på europæisk plan med henblik på bevaring, udnyttelse og formidling af filmskatten, således at det sikres, at denne registrering af den europæiske bevidsthed, der er uden sidestykke, fortsat kan bestå. På den baggrund bør man tage hensyn til forholdene i ansøgerlandene og notere sig det arbejde, der allerede er i gang i Europarådets regi, således at man undgår risiko for dobbeltarbejde;

16) HENSTILLER MED HENBLIK HERPÅ til medlemsstaterne, at de med forbehold af internationale forpligtelser vedrørende intellektuel ejendomsret samarbejder på følgende områder:

a) deltagelse i en tværnational undersøgelse af de europæiske filmarkivers tilstand, bl.a. ved at analysere de videnskabelige problemer i forbindelse med bevaring og udnyttelse af medierne, behovet for en faguddannelse samt de spørgsmål vedrørende intellektuel ejendomsret, som udnyttelsen af filmværker rejser

b) restaurering og bevaring af filmskatten med henblik på optimal anvendelse af arkivarbejdet på disse områder, herunder brug af digitalteknologi

c) en større udveksling af erfaringer, viden og bedste praksis i denne sektor ved samarbejde med offentlige og private institutioner samt fagfolk og eksperter på området og ved fremme af det indbyrdes samarbejde mellem disse, bl.a. inden for rammerne af udarbejdelse af europæiske retningslinjer, der vil blive truffet afgørelse om, med henblik på restaurering af film

d) tilskyndelse til en gradvis etablering af netværk mellem de europæiske arkivers databaser og af samlinger af bevarede kopier, som arkiverne har taget, med henblik på at gøre dem mere tilgængelige. Dette arbejde vil blive tilrettelagt af arkiverne i samarbejde med de pågældende rettighedshavere, omfattende alle landenes betydeligste værker inden for de forskellige genrer

e) mulighed for at anvende disse samlinger til undervisnings- og forskningsformål samt til formål, der er specifikke for arkiverne.

17) OPFORDRER Kommissionen TIL under udøvelsen af sine beføjelser og navnlig i henhold til traktatens artikel 151, stk. 4,

- at tage hensyn til de specifikke behov, der kendetegner denne særlige form for kulturskat

- at udnytte de muligheder, der findes i Fællesskabets gældende aktioner og programmer

- at støtte og ved hjælp af de relevante fællesskabsinstrumenter og inden for rammerne af disses procedurer at stimulere undersøgelsen i punkt 16, litra a), og drage de nødvendige konsekvenser i det opfølgende arbejde.

(1) EFT C 8 af 12.1.2000, s. 10.